荅豆盧次方
作者：皎然
朝代：唐

paragraphs: 吾愛道交論，爲高貴世名。
昔稱柴桑令，今聞豆盧生。
彼生清淮氣，獨鍾文中彩。
近作公讌詩，如逢何柳在。
吾用古人耳，採君四坐珍。
賢士勝朝暉，溫溫無冬春。
朝暉爍我肌，賢士清我神。
微爾與雲鵠，幽懷何由申。
別來秋風至，獨坐楚山碧。
高月當清冥，禪心正寂歷。
增波徒相駭，人遠情不隔。
有書遺瓊什，以代貂襜褕。
風教凌越絕，聲名掩吳趨。
懸璧安可酬，徙倚還踟躕。